## Odluka kojom Vlada Republike Hrvatske potvrđuje da su predstavnici Vlade Republike Hrvatske, srpske etničke zajednice i UNTAES-a kao svjedoka osnovali Zajedničko vijeće općina istočne Slavonije, Baranje i zapadnog Srijema kao dijelova Osječko-baranjske i Vukovarsko-srijemske županije

### NN 137/1998 (20.10.1998.), Odluka kojom Vlada Republike Hrvatske potvrđuje da su predstavnici Vlade Republike Hrvatske, srpske etničke zajednice i UNTAES-a kao svjedoka osnovali Zajedničko vijeće općina istočne Slavonije, Baranje i zapadnog Srijema kao dijelova Osječko-baranjske i Vukovarsko-srijemske županije

# VLADA REPUBLIKE HRVATSKE

Na temelju članka 30. stavka 2. i članka 31. stavka 2. Zakona o Vladi
Republike Hrvatske ("Narodne novine", broj 101/98), Vlada Republike Hrvatske
je na sjednici održanoj 15. listopada 1998. godine donijela

## **ODLUKU**

I.

Vlada Republike Hrvatske potvrđuje da su predstavnici Vlade Republike
Hrvatske, srpske etničke zajednice i UNTAES-a kao svjedoka, dana 23. svibnja
1997. godine, sukladno odredbi članka 4. stavka 2. Ustavnog zakona o ljudskim
pravima i slobodama i o pravima etničkih i nacionalnih zajednica ili manjina
u Republici Hrvatskoj ("Narodne novine", broj 34/92), prema kojoj "Etničke
i nacionalne zajednice ili manjine imaju pravo na samoorganiziranje i udruživanje
radi ostvarivanja svojih nacionalnih i drugih interesa u skladu s Ustavom
i ovim zakonom.", odredbi točke 12. Osnovnog sporazuma o području istočne
Slavonije, Baranje i zapadnog Srijema, prema kojoj postoji "pravo srpske
zajednice imenovati zajedničko vijeće općina", te odredbi stavka 4. Pisma
Vlade Republike Hrvatske o dovršenju mirne reintegracije područja pod privremenom
upravom, Republika Hrvatska, prema kojoj "Pripadnici srpske etničke zajednice
iz područja koje je trenutačno pod Prijelaznom upravom imenovat će Zajedničko
vijeće općina", osnovali Zajedničko vijeće općina, aktom sljedećeg sadržaja:

### **"ZAJEDNIČKO VIJEĆE OPĆINA Organizacija, status, sastav, nadležnost i financiranje**

1.

Zajedničko vijeće općina istočne Slavonije, Baranje i zapadnog Srijema
kao dijelova Osječko-baranjske i Vukovarsko-srijemske županije (u daljnjem
tekstu: Vijeće) - osniva se i djeluje u skladu sa odredbama:

- članka 4. Ustavnog zakona o ljudskim pravima i slobodama i o pravima
etničkih i nacionalnih zajednica i manjina u Republici Hrvatskoj

- članka 11. Zakona o lokalnoj upravi i samoupravi

- Osnovnog sporazuma o području istočne Slavonije, Baranje i zapadnog
Srijema (Erdutski sporazum)

- Pisma Vlade Republike Hrvatske za nastavak mirne reintegracije, područja
pod prijelaznom upravom, od 13. siječnja 1997.

- Pisma Glavnog tajnika UN-a od 21. siječnja 1997.

- Priopćenja Vijeća sigurnosti od 8. svibnja 1997.

- ovog akta i drugih akata koje donosi u granicama svoje nadležnosti,
te postignutih dogovora sa institucijama vlasti Republike Hrvatske.

2.

Vijeće je tijelo koje usklađuje interese srpske nacionalne zajednice
u istočnoj Slavoniji, Baranji i zapadnom Srijemu u području dijelova Osječko-baranjske
i Vukovarsko-srijemske županije.

3.

Vijeće ima status pravne osobe i osniva se u skladu sa propisima Republike
Hrvatske.

4.

Sjedište Vijeća je u Vukovaru - Borovo Naselje, Radnički dom.

5.

Vijeće donosi statut, poslovnik i druge akte u skladu sa propisima navedenim
u točki 1. Vijeće ima pečat čiji se sadržaj i oblik utvrđuju statutom.

6.

Članovi Vijeća određuju se na sljedeći način:

Iz općinskih vijeća u kojima srpska nacionalna zajednica ima većinu
članova, imenuju se dva člana.

Iz gradskih vijeća u kojima srpska nacionalna zajednica ima većinu,
imenuje se sljedeći broj članova:

- gradovi iznad 30.000 stanovnika - šest članova.

- gradovi od 10.000 - 30.000 stanovnika - četiri člana.

- gradovi do 10.000 stanovnika - tri člana.

Iz općinskih odnosno gradskih vijeća u kojima srpska nacionalna zajednica
ima manjinu, imenuje se polovica od broja navedenih u prethodnim stavovima.

Iz gradskih vijeća u kojima srpska nacionalna zajednica ima relativnu
većinu ili ako za to postoje opravdani razlozi može se imenovati broj članova
veći od polovice, a manji od najviše predviđenog.

Vijeće ima predsjednika i dva dopredsjednika.

Prava i dužnosti predsjednika i dopredsjednika utvrđuju se Statutom
i Poslovnikom Vijeća.

Podžupani Osječko-baranjske i Vukovarsko-srijemske županije imenovani
iz reda srpske nacionalne zajednice na prijedlog Vijeća su dopredsjednici
Vijeća po položaju.

7.

Vijeće ima sljedeće nadležnosti:

- predlaže kandidate za položaj dva podžupana u županijskim skupštinama,

- predlaže kandidate na položaje pomoćnika ministara u ministarstvima
unutarnjih poslova, pravosuđa, prosvjete, športa i kulture, te visoki položaj
u Ministarstvu razvitka i obnove, te u uredu za prognanike,

- predlaže kandidate za ostale dužnosti,

- prati rad svojih imenovanih i izabranih predstavnika,

- analizira stanje u općinama i daje prijedloge nadležnim tijelima i
organizacijama višeg stupnja,

- osniva i upravlja, u skladu sa Zakonom, informativnom i izdavačkom
djelatnošću srpske nacionalne zajednice (TV, radio stanice i druga sredstva
informiranja),

- prati provođenje kulturne i prosvjetne autonomije i daje prijedloge
za njihovo ostvarenje i unapređenje,

- vodi brigu o ostvarivanju ljudskih, građanskih i etničkih prava srpske
nacionalne zajednice,

- analizira i daje prijedloge u svezi s proporcionalnom zastupljenošću
Srba u policiji, pravosuđu, zdravstvu i ostalim javnim službama,

- održava kontakte s Predsjednikom Republike Hrvatske odnosno njegovim
Uredom,

- sudjeluje u izgradnji i održavanju institucionalnih veza sa drugim
srpskim etničkim zajednicama u Hrvatskoj i inozemstvu,

- surađuje s drugim subjektima u skladu sa svojim djelokrugom rada.

8.

U cilju ostvarivanja svoje uloge Vijeće može osnivati odbore i to za:

1. financije

2. informiranje

3. obrazovanje i kulturu

4. gospodarstvo

5. urbanizam i građevinarstvo

6. ljudska prava, raseljene osobe, izbjeglice

7. zdravstveno socijalna pitanja i pitanja invalida

8. zaštitu i unapređenje okoline.

Predsjednike odbora iz stavka 1. ovoga članka imenuje Vijeće na prijedlog
Komisije za izbor i imenovanje.

Predsjednik vijeća nadzire rad Odbora.

Nosioci funkcija imenovani na osnovu Pisma Vlade Republike Hrvatske
imaju prava i dužnost da učestvuju u radu tih radnih tijela i vijeća.

Po potrebi Vijeće može osnivati stalna i privremena radna tijela.

Aktom o osnivanju tijela iz prethodnog stavka određuje se njihov sastav
i nadležnost.

9.

Vijeće će se financirati iz sljedećih izvora:

- dotacija Vlade Republike Hrvatske utvrđenih u godišnjem proračunu

- doprinosa gradova i općina

- vlastitih prihoda

- donacija.

10.

Vijeće će u svom radu organizirati sastanke sa predstavnicima gradskih
i općinskih vijeća, analizirat će i pratiti rad svojih radnih tijela i
razmatrat će sve probleme iz djelokruga rada Vijeća sa nadležnim službama
Sabora i Vlade Republike Hrvatske.

U Vukovaru, 23. svibnja 1997. godine."

II.

Ova Odluka objavit će se u "Narodnim novinama."

Klasa: 015-05/97-01/01

Urbroj: 5030114-98-1

Zagreb, 15. listopada 1998.

Predsjednik
**mr. Zlatko Mateša,** v. r.

Odluka, NN 137/1998-1673